КПРФ-м къызэригъэпэща гуфIэгъуэ дауэдапщэхэр
Дыгъуасэ Налшык къалэ щагъэлъэпIащ Октябрь социалист революцэр илъэси 100 зэрырикъур. Абы ехьэлIа дауэдапщэхэр къызэригъэпэщащ КПРФ политикэ партым КъБР-м щиIэ къудамэм и комитетым.
ЩэкIуэгъуэм и 7-м республикэм и щыхьэрым щекIуэкIащ махуэшхуэм теухуа зэIущIэхэмрэ нэгузыужь дауэдапщэхэмрэ. Апхуэдэу Къэбэрдей-Балъкъэрыр Урысейм зэрыгухьэрэ илъэс 400 зэрырикъум и цIэкIэ ягъэува фэеплъым деж щагъэлъэгъуащ совет лъэхъэнэм ди щIыналъэм зэрызиужьам щыхьэт техъуэ сурэтхэр. КъищынэмыщIауэ, «Оазис» тыкуэнымрэ «Восток» кинотеатрымрэ я деж усэхэм къыщеджащ, зэпеуэ зэхуэмыдэхэм хэтахэр щагъэлъэпIащ, къэфакIуэ, уэрэджыIакIуэ гупхэм зыкъыщагъэлъэгъуащ.
Махуэшхуэм къыпищэу, шэджагъуэм цIыхухэр зэхуэсащ Ленин Владимир и фэеплъым удз гъэгъахэр тралъхьэну. Абдеж къыщыпсэлъащ Къэбэрдей-Балъкъэрым и Парламентым ЩэнхабзэмкIэ, жылагъуэ зэгухьэныгъэхэмрэ хъыбарегъащIэ IуэхущIапIэхэмрэ зегъэужьынымкIэ и комитетым и унафэщI, КПРФ-м и щIыналъэ къудамэм и Iэтащхьэ Пащты Борис.
— Нобэ дгъэлъапIэ махуэшхуэмкIэ сынывохъуэхъу, ныбжьэгъухэ, — захуигъэзащ абы зэIущIэм кърихьэлIахэм. — ТхьэмыщкIагъэм, цIыхур еудыхыным, пщылIыгъэм кIэ ирата нэужь, дунеищIэ къэунэхури, дэтхэнэри хуит
хъуащ пщIэншэу еджэну, лъэпкъ мащIэхэм я бзэмрэ я хабзэмрэ яхъумэжыну. А псори зи фIыщIэ Ленин Владимир цIыхубэм папщIэ илэжьахэр тхыдэм къыхэнэнущ, лъэпкъым щыгъупщэнукъым.
КПРФ-м къызэригъэпэща дауэдапщэхэм щыпащащ Къэрал концерт гъэлъэгъуапIэм. Абы щатащ парт, комсомол билетхэр, саугъэтхэр, фIыщIэ тхылъхэр, республикэм и артистхэмрэ къэфакIуэ гупхэмрэ зыхэта концерти абдеж щекIуэкIащ.
Фырэ Анфисэ.
Сурэтхэр Къарей Элинэ трихащ.
